Kinesiske rekrutter i uniformer med norske flagg
Bilde- og nyhetsbyrået Reuters sendte fredag ut en serie på minst 16 bilder som viser hvordan de kvinnelige rekruttene trenes opp av selskapet Tianjiao Special Guard/Security Consultant i Kinas hovedstad Beijing. Det spesielle er at treningen foregår i uniformer med norske flagg, som i tillegg er svært like norske ørkenuniformer. - Dette er ukjent for oss. Selv om bildet viser norske uniformer, kan vi ikke bekrefte opphavet, sier oberstløytnant Bent-Ivan Myhre, som er forsvarssjefens talsperson.- Det kan tilsynelatende se ut som en norsk ørkenuniform, men det er vanskelig å verifisere ut fra et bilde hvorvidt den er ekte eller ikke. Han vil heller ikke uttale seg om hvor uniformene kan komme fra. - Med det som utgangspunkt og bakteppe vil vi nok være forsiktige med å gjøre eventuelle nærmere undersøkelser, sier Myhre.De 20 kvinnene, de fleste av dem høyskoleutdannet, skal trenes opp i åtte-ti måneder for å utvikle ferdighetene de trenger for å bli livvakter. Selskapet tilbyr deretter den beste rekrutten en mulighet til å få utdanning ved Israels internasjonale sikkerhetsakademi. - Bildene kan være iscenesatt og manipulert, men på generelt grunnlag er Forsvaret opptatt av at våre uniformer benyttes av personell tilhørende Forsvaret, sier Myhre. Utenriksdepartementet vil ikke kommentere saken, ut over å gjøre det klart at Norge ikke eksporterer uniformer til Kina.
Iført uniformer med norske flagg trenes Kinas første kvinnelige livvakter opp.